El Ressona recupera les nits d’estiu
24 de juliol 2020

![Imagen 1](/media/zidbzf0s/39_c_ressona_cartel.jpg)

  

El Ressona torna disposat a recuperar l’escena musical davant la nova normalitat. La quarta edició del festival posarà ritme a les nits d’estiu de Ciutat Vella amb totes les garanties de seguretat, aportant un collage musical format per gèneres com el _p__owerpop_, el _garage_, el _folk_, la cúmbia o l’electrònica. De grups emergents a artistes consagrats, de propostes de la nostra terra a grups procedents del circuit de sales i festivals, el Ressona aposta per l’escena musical amb més força que mai. Història, oci i cultura aniran de la mà cada divendres d’agost als peus del Teatre Romà de Sagunt.

Més de 4.000 persones van acudir a la passada edició del certamen, organitzat pel Festival Sagunt a Escena i la productora local Mandrango. El Ressona compta amb la col·laboració de Sagunt Reviu i el suport de les regidories de Cultura i Turisme de l’Ajuntament de Sagunt, l'Institut Valencià de Cultura (IVC) i empreses locals com Sagunto Distribución, Inmobiliaria Cortés, Taverna de la Serp, Restaurante Le Fou o Adetursa (Associació per al desenvolupament turístic de Sagunt).​  

![](/media/2rmbbdzi/39_c_pantocrator2.jpg)  
Mausoleo i Pantocrator inauguraran la present edició el pròxim 7 d'agost. La banda valenciana pujarà a l'escenari del Ressona per presentar l'avançament del seu pròxim disc, _En el final_. Mausoleo ha viscut un creixement vertiginós des que isquera al mercat el seu primer EP, Extraño. Amb temes com _Paralelo_, la banda s'ha proclamat com un dels grups de post-_punk_ més destacats de l'escena valenciana i a Sagunt oferirà el seu primer concert a la Comunitat després de la desescalada. D'altra banda, Pantocrator portarà a Sagunt temes dels seus primers treballs, _La Masacre de Putis_ o _Villacapullos_, així com el seu nou single, _Putas de Internet._  

![](/media/5dshxh30/39_c_mausoleo.jpg)  

Una altra de les bandes de l'edició, L’Exotighost (14 d'agost), portarà a les faldes del Teatre Romà els temes del seu àlbum debut, _La ola oculta_, una de les poques aproximacions que s'han fet a Espanya cap al gènere musical de l'exòtica. El grup madrileny intentarà fer sucumbir al públic a la seua atmosfera hawaiana futurista a ritme de marimba, ukulele i guitarra elèctrica.

Da Souza i Le Parody (21 d'agost) protagonitzaran el segon doble concert del Ressona. El quintet mallorquí Da Souza endolcirà la nit del divendres amb temes del seu cinqué treball _Salsa agredolça_, una càpsula de realisme màgic musical. Més tard, Le Parody,  retrà culte al melodrama amb sons pròxims al pop fosc i el _folk_ electrònic. L'andalusa interpretarà cançons de _El porvenir_, així com el seu últim single, _La puerta._ 

  

![](/media/zdaneqcr/39_c_colectivo-da-silva.jpg)  

La quarta edició del Ressona es tancarà amb el doble concert de Colectivo Da Silva i Playback Maracas (28 d'agost), el més estiuenc del certamen, amb temes pop i electrònica. D'una banda, el grup granadí tocarà alguns dels èxits que han marcat la seua trajectòria musical com _Bolitas_, _Marina d’O__r_ o _Poliam__or_. D'altra banda, el duet barceloní oferirà una sessió d'electrònica amb temes del seu treball _P__layback Maracas_ and _The Electronic Moon Orchestra_, ple de ritmes robotitzats i loops.

Totes les actuacions del Ressona seran gratuïtes i es realitzaran al costat de la plaça del Restaurador Facundo Roca Ribelles de Sagunt. Els horaris i els detalls de cada concert es poden consultar al web https://ressona.es/.​

![](/media/zidbzf0s/39_c_ressona_cartel.jpg)  

  
  

  

*   [](http://www.facebook.com/sharer.php?u=https://aytosagunto.es/va/actualitat/el-ressona-recupera-les-nits-d-estiu/ "Facebook")
*   [](http://twitter.com/share?url=https://aytosagunto.es/va/actualitat/el-ressona-recupera-les-nits-d-estiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ressona-recupera-les-nits-d-estiu/ "Linked In")
*   [](mailto:?body=https://aytosagunto.es/va/actualitat/el-ressona-recupera-les-nits-d-estiu/)